L'Ajuntament de Sagunt trau a licitació la cafeteria del Centre Cívic amb un 15% de reducció en el cànon
19 de setembre 2022

![](/media/jo0mesjf/c-centro-civico.jpg?width=850&height=566.9886363636364)

La Junta de Govern Local de l'Ajuntament de Sagunt va aprovar els requisits per a la licitació de la concessió de la gestió de la cafeteria del Centre Cívic Antic Sanatori d'AHM en el Port de Sagunt amb la reducció del 15% en el cànon de licitació, que serà de 19.145,13 euros anuals. L'oferta es va publicar en la Plataforma de Contractació del Sector Públic dimecres passat i admet la presentació de propostes fins al pròxim 27 d'octubre a les 18.59 hores.

Segons s'assenyala en el plec de condicions, la concessió tindrà una duració de tres anys amb opció a tres pròrrogues anuals i es contempla una garantia requerida d'11.261,84 euros. D'altra banda, entre els criteris d'adjudicació es tindrà en compte la proposició econòmica a l'alça respecte al cànon de licitació inicial així com la qualitat en la prestació del servei, tenint en compte aspectes com ara la gamma de preus a implementar en l'establiment, en cas d'aconseguir la gestió d'este, més tres millores de servei com ara oferir dos o més opcions de menú, preus especials per a majors de 65 anys i menors de 25 anys (augmentant la valoració per cada tram de descompte del 10%) i la subscripció a diaris d'informació general.

La regidora delegada de Patrimoni, Ana María Quesada, espera **«que liciten persones o empreses amb experiència, amb ganes d'atendre bé al seu públic i de donar un bon servei públic, que al final és per al que estan destinades estes concessions»**. En este sentit, ha recordat que des del departament que dirigix es reconeix la importància d'este espai tant per a associacions com per a la ciutadania. **«Sabem com d'important és disposar d'esta cafeteria o de qualsevol servei d'acompanyament cada vegada que utilitzem la sala d'actes o la biblioteca»**, ha puntualitzat.

L'horari de prestació del servei haurà de ser de 8.00 a 21.00 hores, de dilluns a dissabte, i opcionals diumenges i festius. En els mesos de juliol i agost s'autoritza el tancament per vacances per un període màxim de 20 dies. Els preus hauran d'estar exposats al públic i el usos del local han d'ajustar-se als fins i activitats del Centre Cívic. A més, l'empresa concessionària o particular que ho gestione haurà d'aportar un programa anual d'activitats que requerirà el vistiplau de l'Ajuntament. Estes activitats no podran provocar molèsties per soroll durant els horaris d'obertura i tancament del centre per a no afectar la seua activitat. Les activitats extraordinàries que estiguen fora de la programació hauran de ser comunicades a l'Ajuntament i posteriorment autoritzades per a poder realitzar-se.

Aquelles persones o entitats que complisquen amb els requisits per a optar a la licitació podran presentar les seues propostes únicament per via electrònica a través de la [**Plataforma de Contractació del Sector Públic**](https://contrataciondelestado.es/wps/portal/!ut/p/b1/jc7LDoIwEEDRLzIzLbTAEnm0EBQUQemGdGEMhsfG-P2CYWtxdpOcmxlQ0DiMukgIJXADNep399Cvbhp1v-yKt3aUB0EsKbqlFSLNwqriclnpDBoDENTYC7b2zArsOq0LXiYCMZFxmFWEzTn_r8cf4-NWfwVlJnQFphe_wPDDUU7DHZqZOa1fRyc_8SzM9-f5UFocLoWgBNGGCzRiS_FFSRhUH8de8rT1Tn8AFZB_mQ!!/). Només s'admetrà una proposició per part de cada aspirant, que tampoc podrà subscriure altres sol·licituds com a part d'una unió temporal, si ja ho ha fet individualment, ni figurar en més d'una d'estes.

**«Esperem que vegen atractiva l'oferta i que per fi puguem tindre oberta esta cafeteria del Centre Cívic»**, ha manifestat la regidora.

Per a obtindre més informació pot consultar-se l'[**anunci de licitació**](https://contrataciondelestado.es/wps/wcm/connect/ce67fede-5c01-4e39-b6e8-7ac612f237a6/DOC_CN2022-153086.pdf?MOD=AJPERES), el [**document de plecs**](https://contrataciondelestado.es/wps/wcm/connect/fa21d10a-e0bb-40e5-b4d1-6ef128b3338f/DOC_CD2022-153130.pdf?MOD=AJPERES) i el [**plec de clàusules administratives particulars**](https://contrataciondelestado.es/wps/wcm/connect/c62657d1-b672-4084-a551-92d700af531c/DOC20220914113727PCAP_CONCESION_CAFETERIA_C_CIVICO_CON_REDUCCION_15_-_SEFYCU_3476084.pdf?MOD=AJPERES) del procediment.

El valor total estimat del contracte a sis anys és d'un mínim de 114.870,78 euros (sense comptar els impostos); 57.435,39 euros durant els primers tres anys fixos de la concessió i la mateixa quantitat si se succeïxen les tres pròrrogues previstes.

![](/media/qhdefnpo/c_cafeteriacc.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/licitacio-cafeteria-centre-civic-port-de-sagunt-15-reduccio-canon-2022-09-19/ "Facebook")
*   [](http://twitter.com/share?url=https://aytosagunto.es/va/actualitat/licitacio-cafeteria-centre-civic-port-de-sagunt-15-reduccio-canon-2022-09-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/licitacio-cafeteria-centre-civic-port-de-sagunt-15-reduccio-canon-2022-09-19/ "Linked In")
*   [](mailto:?body=https://aytosagunto.es/va/actualitat/licitacio-cafeteria-centre-civic-port-de-sagunt-15-reduccio-canon-2022-09-19/)